
Kinek a feladata a szexuális felvilágosítás?

A dolgozat a szexuális felvilágosítással foglalkozik, annak céljára, tartalmára, gyakoriságára és részben eredményességére is kitérve. A munka folyamán megismertem a szexuális nevelés fogalmát is, így a két fogalom összehasonlítása is jelentős szerepet kapott, a tekintetben, hogy melyik nyújtaná a megfelelő felkészítést a szexuális életre a fiatalok számára. Az elméleti háttérben a fiatalok és a család, a kortársak és az iskola kapcsolatával foglalkoztam, amelyek mind terepei a nevelésnek, ez által a szexuális nevelésnek is. Megvizsgáltam, hogy a szülőknek, a kortársaknak és az iskolának, valamint a pedagógusoknak milyen lehetőségeik vannak az eredményes szexuális felvilágosításhoz.
A kutatás célja olyan segédanyagok elemzése, amelyek segíthetnek a felvilágosítás véghezvitelében. A kutatási kérdéseim a következők voltak:
· a szexualitás,
· a szexuális felvilágosítás és annak célja,
· a szexuális nevelés meghatározása;
· a felvilágosításra alkalmas módszerek és személyek kérdése,
· hogy mitől lehet eredményes a felvilágosítás,
· milyen szerepe lehetne az államnak és az iskoláknak, pedagógusoknak a felvilágosítás folyamatában.
A kérdések megválaszolásához az interjú, a dokumentumelemzési és a tartalomelemzési módszereket alkalmaztam. A téma két szakértőjével (Szilágyi Vilmossal és Semsey Gáborral) készítettem interjút, majd kiválasztottam olyan felvilágosító könyveket, amelyeket alkalmasnak találtam elemzésre vagy a célom megvalósítására. A dokumentumelemzési szempontok a könyvek felépítésével és tartalmával foglalkoztak, míg a tartalomelemzési szempontok a leírtak jelentésével és üzenetével.
A kutatás során egyértelművé vált, hogy a szexuális életre nevelés nem elhanyagolható, szükséges lenne végezni. A legmegfelelőbb és egyben a legelérhetőbb formája az iskolai tantárgyakban megjelenés lenne. Minél több tárgy foglalkozna a szexualitással, annál eredményesebb lehetne.
A dolgozat választ ad arra, hogy milyen módon lehetne csökkenteni a fiatalkorúak körében végzett abortuszokat, valamint, hogy hogyan lehetne testi és lelki értelemben egészséges fiatalokat nevelni a szexuális életre való felkészítésen keresztül.
 



